Ekstremismeforsker Jacob Ravndal. Foto: Forsvarets forskningsinstitutt

– Den norske delen av organisasjonen har vært liten. Men nå mobiliserer den, sier forsker Jacob Ravndal.

Ravndal er stipendiat ved Forsvarets forskningsinstitutt og tilknyttet Senteret for ekstremismeforskning, C-REX, ved Universitetet i Oslo.

Den nordiske motstandsbevegelsen har sitt utspring i Sverige på 1990-tallet. Hjemmesiden viser et regnbueflagg med bilde av Lenin og sovjetsymboler.

Høyreekstrem

– Dette er en nasjonalsosialistisk militant høyreekstrem gruppe hvor homofile er en del av fiendebildet, sier Ravndal.

– Det dreier seg om tradisjonell nynazisme. Organisasjonen er blant de få gruppene som står åpent fram som nasjonalsosialister med raseteorier som en del av sin ideologi, sier Ravndal.

Haakon Forwald. Foto: Frihetskamp.net. / Frihetskamp.net.

En talsmann for organisasjonen, Haakon Forwald, har tidligere sagt til NRK at de foretrekker å kalles nasjonalsosialistiske selv om ideologien er inspirert av nazismen.

– Når vanlige mennesker hører ordet nazisme, tenker de kanskje på stereotypiske skinheads med en dekadent livsførsel og impulsiv voldsbruk. Slikt tar vi klart avstand fra.

Provoserte

Rekordmange deltok i Pride-paraden i Kristiansand. Foto: Liv Eva Welhaven Løchen / NRK

Bannere var satt opp flere steder i Kristiansand under Skeive Sørlandsdager. Foto: tipser

Lørdag sto flere medlemmer og fotograferte folk i Pride-paraden i Kristiansand.

Mange ble provosert og engstelige over å bli fotografert.

– Ingen kommentar, svarte mennene fra motstandsbevegelsen gjentatte ganger på spørsmål fra NRK.

Organisasjonen har tatt på seg ansvaret for å ha fjernet regnbueflagg og hengt opp bannere med påskriften "knus homolobbyen".

Mobiliserer

– Aktiviteten i Norge har økt de siste ukene og månedene, sier Ravndal.

– De har ikke kunnet sammenligne seg med søsteravdelingene i Sverige og Finland, og har knapt gjennomført offentlige aksjoner i Norge. Men de siste ukene har vi sett flere aksjoner som tyder på at de mobiliserer.

Ravndal tror grunnene er at lederne i Sverige ser at medlemmene i Norge er blitt mer modne og klar for aksjoner.

– Organisasjonen har et strengt hierarki. Det er ikke opp til hvem som helst å bli medlem, og man planlegger nøye hva slags aksjoner man skal drive med.

Aktivt i sør

Den nordiske motstandsbevegelsen under Pride i Kristiansand. Foto: Liv-Eva Welhaven Løchen / NRK

– Var det folk fra en lokal avdeling som var aktiv i Kristiansand i helgen?

– Det er vanskelig å si. Men vi vet at avdelingen i sør har vært blant de mer aktive av de fem avdelingene i Norge.

Ravndal vet ikke hva slags personer som er med i organisasjonen.

– Vi følger dem ikke på individnivå. Men de består av alt fra folk som faller utenfor i skole- og arbeidsliv til høyt utdannede mennesker med gode jobber.

– Er det grunn til å frykte at de tar i bruk voldelige metoder?

– Søsteravdelingene i Sverige og Finland har vist seg i stand til å angripe homofile mål. En Pride-parade i Finland ble angrepet med tåregass, sier Jacob Ravndal.

NRK har ikke lykkes med å komme i kontakt med Den nordiske motstandsbevegelsen mandag kveld for en kommentar.